b'\n_START_ARTICLE_\nAustria Rahvapartei\n_START_PARAGRAPH_\nAustria Rahvapartei (saksa keeles \xc3\x96sterreichische Volkspartei, \xc3\x96VP) on 17. aprillil 1945 asutatud erakond Austrias, mille ideoloogiliseks aluseks on kristlik demokraatia. Tegu on konservatiivse parteiga, mis peab ennast aastatel 1893\xe2\x80\x931933 tegutsenud Kristliku Sotsiaalse Partei \xc3\xb5igusj\xc3\xa4rglaseks._NEWLINE_Austria Rahvapartei ja Austria Sotsiaaldemokraatlik Partei on riigi suurimad erakonnad. V\xc3\xb5rreldes sotsiaaldemokraatide parteiga on Rahvapartei parempoolsem, esindades peamiselt riigiametnike, talunike ja v\xc3\xa4ikeettev\xc3\xb5tjate huve. Parteil on l\xc3\xa4hedased sidemed roomakatoliku kirikuga._NEWLINE_Erakonnal on umbes 630 000 liiget. Ametlikuks h\xc3\xa4\xc3\xa4lekandjaks on \xc3\x9clem-Austria liidumaal ilmuv ajaleht Neues Volksblatt. Austria Rahvapartei esimees oli aastatel 2011\xe2\x80\x932014 Michael Spindelegger, 2014\xe2\x80\x932017 Reinhold Mitterlehner ja alates maist 2017 on Sebastian Kurz._NEWLINE_Austria Rahvapartei on olnud v\xc3\xb5imul aastatel 1945\xe2\x80\x931970 (liidukantslerid Leopold Figl, Julius Raab, Alfons Gorbach ja Josef Klaus) ning uuesti alates 2000. aastast. Erakonna liige Wolfgang Sch\xc3\xbcssel oli liidukantsler aastatel 2000\xe2\x80\x932007, aastatel 2007\xe2\x80\x932017 valitseti nn suures koalitsioonis koos Sotsiaaldemokraatliku Parteiga, kus liidukantsleri ametit on pidanud sotsiaaldemokraadid. 2017. aastal v\xc3\xb5itis Rahvapartei parlamendivalimised ja moodustas koalitsiooni Austria Vabadusparteiga, liidukantsleriks sai Rahvapartei esimees Sebastian Kurz._NEWLINE_Erakonda on kuulunud ka Austria liidupresidendid Kurt Waldheim ja Thomas Klestil.'